

|  |
| --- |
| **Обобщение** |
| Оценка на въздействието на предложение за среда за европейско морско обслужване на едно гише |
| **A. Необходимост от действия** |
| **Защо? Какъв е разглежданият проблем?** |
| Средата за даване на сведения за кораби днес е много неефективна поради липса на хармонизация, изискване за даване на сведения чрез няколко входни точки и ниски нива на споделяне на подадените данни (транспортните оператори често се налага да подават едни и същи данни на няколко органа). Всички тези фактори правят даването на сведения тежка задача за транспортните оператори. **Всяка година в ЕС се отделят около 4,6 милиона часа от времето на персонала за даване на сведения**, като има голям потенциал за понижаване на административната тежест. |
| **Какво се очаква да се постигне с инициативата?** |
| Предложението има за цел да се въведе хармонизирана, опростена и всеобхватна среда за даване на сведения. Така следва да се укрепи единният пазар, да се подобри конкурентоспособността на морския транспорт и да се допринесе за веригата на цифровия мултимодален транспорт. |
| **Каква е добавената стойност от действие на равнището на ЕС?** |
| За да може успешно да се постигне хармонизирана среда за даване на сведения, са необходими правни действия на равнището на ЕС. Разработените и прилаганите на международно или национално равнище политики е малко вероятно да доведат до хармонизиране в тази област. |

|  |
| --- |
| **Б. Решения** |
| **Какви законодателни и незаконодателни варианти за действие бяха разгледани? Има ли предпочетен вариант, или не? Защо?** |
| Разгледаните варианти са:  А) Обвързващи технически спецификации за постигане на хармонизирани портали за даване на сведения (интерфейси за връзка) към услугите на едно гише в национален мащаб (NSW) или с всеобхватна информация (вариант 1), или с ограничена информация (вариант 2);  Б) Общо ИТ решение за компонент на интерфейс за връзка от портал за даване на сведения във всички NSW с всеобхватна (вариант Б1) или ограничена (вариант Б2) информация;  В) портал на услуги на едно гише в централен мащаб за морския транспорт за даване на сведения, създаден на равнището на ЕС, с всеобхватна (вариант В1) или ограничена (вариант В2) информация.  Въз основа на приемането от заинтересованите страни, ефективността, разходоефективността, рисковете и съгласуваността, **предложеният предпочетен вариант е Б1.** |
| **Кой подкрепя отделните варианти?** |
| Инициативата получава силна подкрепа от основните групи заинтересовани страни. Транспортните дружества и корабните агенти като цяло предпочитат всеобхватно и централизирано решение като гаранция за хармонизиране. Държавите членки предимно предпочитат всеобхватно и децентрализирано решение (за хармонизиране на интерфейса за връзка на NSW). |
| **В. Въздействие на предпочетения вариант** |
| **Какви са ползите от предпочетения вариант (ако има такъв, в противен случай — от основните варианти)?** |
| Основната полза е значителното понижаване на административната тежест за транспортните оператори: спестяване на **22—25 милиона часа от времето на персонала** през 2020—2030 г. на **стойност 625—720 милиона евро**. Понижената тежест и подобрената ефективност ще увеличат конкурентоспособността на морския транспорт и ще окажат положително въздействие върху работните места, растежа и намаляването на емисиите CO2. Други очаквани ползи са повишаване на ефективността (мултимодалния транспорт), благодарение на по-доброто използване на данни в пристанищата; повишаване на удовлетвореността от работата на привлекателността на професията; повишаване на безопасността и сигурността. |

|  |
| --- |
| **Какви са разходите за предпочетения вариант (ако има такъв, в противен случай — за основните варианти)?** |
| Основните разходи са за разработването и адаптирането на софтуер; и годишните оперативни разходи, включително редовни актуализации на софтуера. Общите очаквани разходи за 2020—2030 г. са **29,4 милиона евро** (държави членки + Комисия). |
| **Какви ще са последиците за предприятията, МСП и микропредприятията?** |
| Понижената административна тежест и опростеното даване на сведения ще спомогнат за освобождаване на човешки ресурси, с което ще допринесат с добавена стойност, особено за МСП. |
| **Ще има ли значително въздействие върху** **националните бюджети и администрации?** |
| Очакваните средни разходи за държава членка са 1,15 милиона евро за 2020—2030 г. Това включва еднократни инвестиции и годишни разходи. |
| **Ще има ли други значителни въздействия?** |
| Не |
| **Г. Последващи действия** |
| **Кога ще се извърши преглед на действието на законодателните разпоредби?** |
| Оценяване на въздействията следва да бъде започнато 5 години след прилагането. Ще се извършват редовни актуализации в съответствие с правните и техническите изисквания. |